stanford-oval/wikipedia huggingface dataset:
זיכרון בסלון

| --- | --- |


 פעילות:  תיעוד והנצחה זיכרון השואה בשילוב מפגשים ושיחות עם ניצולי שואה
 התאגדות:  עמותה
 תחום:  רווחה
 מדינה:  ישראל ישראל
 מייסדים:  עדי אלטשולר ונדב אמבון
 תקופת הפעילות:  2011–הווה (כ־14 שנים)
 פרסים והוקרה:  אות הנשיא למתנדב   אות עיטור האור
 https://www.zikaronbasalon.com
 
זיכרון בסלון הוא מיזם חברתי של התכנסויות לא פורמליות בבתים פרטיים סביב יום הזיכרון לשואה ולגבורה. המיזם הוקם על ידי עדי אלטשולר ונדב אמבון בשנת 2011. מאז השתתפו במיזם למעלה מ-2 מיליון איש בישראל ומחוצה לה.
אפיון המיזם

לפי מייסדי המיזם, ”היוזמה מיועדת לאנשים המחפשים דרכים נוספות לציין את יום השואה, לצד הטקסים הממלכתיים והצפייה המסורתית בתוכניות הטלוויזיה המוקרנות בערב זה. היא מאפשרת לכל אחד לקחת מחדש בעלות ואחריות על עיצוב זיכרון השואה, להבטיח המשך הדיון בה גם אחרי שלא יישארו בינינו ניצולים והשפעה על דרך שבה נזכור ונלמד מהשואה.”
בערב יום השואה, או בימים הסמוכים לו, מתקיימים במקביל מאות אלפי התכנסויות בסלונים פרטיים, בישראל ומחוצה לה, שבהן מקשיבים יחד המשתתפים לעדויות של ניצולי שואה ודור שני, חולקים ומשתפים זה את זה בשירים, קטעי קריאה ומחשבות ומקיימים דיונים פתוחים.
ערב זיכרון בסלון בנוי משלושה חלקים מרכזיים: עדות של ניצול שואה או בן דור שני לשואה, שיתוף ודיון. מתנדבי ״זיכרון בסלון״ מסייעים למארגן האירוע לצקת תוכן באמצעות הדרכה ובעזרת מערכים המצויים באתר, מקשרים אותו, במידת האפשר, לאיש או אשת עדות שיבואו לדבר באירוע ומסייעים בתכנון הערב.
פרסים

אות עיטור האור של הקרן לרווחת ניצולי השואה לשנת 2018.
אות הנשיא למתנדב לשנת 2019 בטקס בבית הנשיא בירושלים.
אות "הליגה נגד השמצה" ע"ש נח קליגר להנצחת זיכרון השואה, 2019.
אזכורים בתקשורת

זיכרון בסלון זכה לסיקור תקשורתי נרחב בישראל וברחבי העולם. בין השאר הארגון הוזכר בכתבות בכל ערוצי הטלוויזיה והעיתונים המרכזיים בישראל, כמו גם בכתבה במגזין TIME, משדר בערוץ קשת בשנת 2020 ועוד.
אחד הפרקים בתוכנית הקומדיה צומת מילר נקרא 'זיכרון בסלון' ובו מוזכרים ערב הזיכרון והמיזם.
פסקול שלישי

פסקול שלישי הוא אלבום מוזיקלי, יוזמת זיכרון בסלון ובשיתוף פעולה של תחנת הרדיו הישראלית גלגלצ, שיצא לקראת יום הזיכרון לשואה ולגבורה בחודש מרץ 2023. האלבום, בהשתתפות מגוון רחב של יוצרים ישראליים: מוזיקאים, מעבדים ומפיקים, כולל 14 שירים חדשים מקוריים, שנכתבו מבעד לעיניהם של בני הדור השלישי, ובהשראת סיפוריהם וחוויותיהם האישיות של שורדי שואה עמם הם נפגשו במפגש קרוב ואינטימי.
בין האמנים המשתתפים באלבום: איה זהבי פייגלין, אלון עדר, אליאנה תדהר, בניה ברבי, גיא מזיג, דורון מדלי, הראל סקעת, טל קסטיאל, יונתן רזאל, לי בירן, האחיות כרקוקלי, משה קלוגהפט, סיון טלמור, סתיו בגר, עברי לידר, פטריק סבג, קובי אוז, רון ביטון, ריטה, שי צברי ותמיר גרינברג.
הערות שוליים

↑  הדר גיל-עד, "זיכרון בסלון": "זה עונג לראות שהיטלר ניסה, אבל לא הצליח לגמור אותנו", באתר ynet, 7 באפריל 2021
↑  זיכרון בסלון – דף הסבר | מרכז הארגונים של ניצולי השואה בישראל
↑  Q&A with Israeli Social Entrepreneur Adi Altschuler, ‏12 בספטמבר 2014 (באנגלית)
↑  דף פסקול שלישי, באתר זיכרון בסלון
 הפרויקט הסודי של אמני ישראל, כתבה בערוץ "קשת 12, חדשות סוף השבוע", באתר יוטיוב, 18 במרץ 2023
↑  פסקול שלישי - הפודקאסט, דנה יצחק בשיחה עם יוצרי האלבום פסקול שלישי, גלגלצ, 18 באפריל 2023
זיכרון בסלון
תמחור דינמי

תמחור דינמי, המכונה גם תמחור גל, תמחור מותאם ביקוש, או תמחור מבוסס זמן הוא אסטרטגיית תמחור בה עסקים מגדירים גמישות מחירים עבור מוצרים או שירות המתבסס על דרישות השוק הנוכחיות. עסקים יכולים לשנות מחירים על בסיס אלגוריתמים שלוקחים בחשבון תמחור של מתחרים, ביקוש והיצע, וגורמים חיצוניים אחרים בשוק. תמחור דינמי הוא מנהג נפוץ במספר תעשיות, כגון אירוח, נסיעות, בידור, קמעונאות, חשמל ותחבורה ציבורית. כל תעשייה נוקטת גישה שונה לתמחור דינמי, בהתבסס על הצרכים והביקוש למוצר.
תפריט מוצרים טריים ומחיריהם בדוכן מזון מהיר ברחוב עמק רפאים בירושלים
אירוח

תמחור מבוסס זמן היא שיטה סטנדרטית של תמחור בענף התיירות. מחירים גבוהים יותר יחויבו במהלך שיא העונה, או במהלך תקופות של אירועים מיוחדים. בסוף העונה, מלונות מוכנים לגבות רק את עלויות התפעול של הממסד, ואילו את הרווח הם עושים במהלך עונת התיירות (זהו העיקרון הבסיסי של תמחור: העלות השולית לטווח ארוך).
מלונות ושחקנים אחרים בתעשיית האירוח משתמשים בתמחור דינמי כדי להתאים את עלות החדרים וחבילות האירוח בהתבסס על היצע וביקוש באותו הרגע. המטרה של תמחור דינמי בענף זה היא למצוא את המחיר הגבוה ביותר שהצרכנים מוכנים לשלם. שם נוסף לתמחור דינמי בתעשייה הוא תמחור לפי דרישה. סוג זה של אפליית מחיר משמש למצות את מירב הרווחים, כדי לנסות ולהגדיל את ההכנסות, בהתבסס על הנכונות של פלחי שוק שונים לשלם. תמחור דינמי כולל עליית מחירים כאשר הביקוש הוא גבוה וירידות מחיר, כדי לעורר את הביקוש, כאשר הוא נמוך. יש מגוון רחב של מחירים המבוססים על הביקוש לאורך היום, המאפשר למלונות לייצר יותר הכנסות על ידי הבאת לקוחות שונים במחירים שונים שהם מוכנים לשלם.
תחבורה

חברות תעופה משנות את המחירים לעיתים קרובות בהתאם ליום בשבוע, השעה ביום, ומספר ימים לפני הטיסה. עבור חברות התעופה, מרכיבים שונים גורמים לתמחור דינמי, כגון: כמה מושבים יש בטיסה, זמן היציאה, וממוצע ביטולים של טיסות דומות.
תמחור גודש גם הוא סוג של תמחור דינמי, ומשמעותו היא העלאת המחיר בזמני עומס. משתמשים בו לעיתים קרובות בתחבורה הציבורית ובכבישים, כדי לעודד שימוש יעיל בתחבורה על ידי שינוי זמני נסיעה והרחקתם משעות השיא. לדוגמה, בגשר מפרץ סן פרנסיסקו גובים אגרה גבוהה יותר בשעות העומס, ובסוף השבוע, כאשר אנשים נוטים לנסוע יותר. זוהי דרך יעילה להגדיל את ההכנסות כאשר הביקוש הוא גבוה, וגם לנהל את הביקוש - כלומר להפחית את כמות המכוניות שנוסעות בגשר בשעות השיא, שכן יש נהגים שלא מוכנים לשלם את אגרת הגודש, ונמנעים מהנסיעה בשעות הביקוש. זה המצב גם בנתיב המהיר לפני הכניסה לתל אביב מכביש 1.
תמחור דינמי נבדק ומיושם בתחבורה על פי דרישה כגון שירות קריאת הסעה כגון אובר וליפט. המערכת של אובר מבצעת התאמה דינמית של מחירי שירות, היצע (נהגי אובר) וביקוש (נוסעים המרימים יד באפליקציה של הטלפונים החכמים), והתמחור נעשה בהתאם.
ספורט

תמחור דינמי משמש לעיתים קרובות גם בספורט, שבו הביקוש משתנה מאוד מאירוע לאירוע. למשל, כשקבוצה משיגה רצף ניצחונות, האוהדים יתלהבו ואפשר יהיה להעלות את המחיר, וכן אם יש משחק מיוחד נגד קבוצה פופולרית או מצליחה. אבל אם זה אירוע שגרתי - המחיר יצטרך להיות נמוך יותר.
מסחר קמעונאי > כללי

קמעונאים, וקמעונאים מקוונים בפרט, מתאימים את מחירי המוצרים שלהם על פי המתחרים, זמן, תנועה, שיעורי ההמרה ובהתאם למטרות המכירות. מטרת התמחור הדינמי היא להגדיל את ההכנסות והרווחים. יש שלוש דרכים עיקריות לעשות זאת:
ראשית, קמעונאים יכולים להשתמש במידע על מחירים ולבצע תמחור מחודש המבוסס על המחירים של המתחרים.
שנית, קמעונאים יכולים להוריד מחירים כאשר הביקוש נמוך.
שלישית, קמעונאים יכולים להעלות את המחירים כאשר הביקוש גבוה.
מסחר קמעונאי > אמזון

אמזון עוסקת באפליית מחירים בשנת 2000 עבור מספר לקוחות, הוצגו מחירים שונים בו זמנית על אותו פריט, הם הפרו את חוק רובינסון–פאטמן. החברה הפסיקה זאת והתנצלה לאחר שהדבר התגלה.
צד שלישי כלשהו המוכר באמזון השתמש בתוכנה כדי לשנות את המחירים בתדירות גבוהה יותר מכפי שהיה אפשרי לביצוע על ידי אנשים, במטרה להתחרות במהירות מול מוכרים אחרים על המחיר.
תמחור המבוסס על ערך או גמישות

באופן אידיאלי, חברות צריכות לבחון האם מחיר המוצר שווה ערך למחיר שהצרכן מייחס למוצר. זהו ערך המבוסס על תמחור. ערך זה יכול להיות שונה מאדם לאדם, קשה לזהות מהו הערך המושלם שכן כל אדם מעריך את מחיר המוצר בצורה שונה. עם זאת, נכונות הצרכן לשלם יכולה לשמש כמדד הערך הנתפס. עם גמישות במחיר של מוצרים, חברות יכולות לחשב כמה צרכנים מוכנים לשלם עבור המוצר בכל נקודת מחיר. מוצרים בעלי גמישות גבוהה רגישים מאוד לשינויי מחיר, בעוד מוצרים בעלי גמישות נמוכה רגישים פחות לשינויים במחיר. כתוצאה מכך, מוצרים עם גמישות נמוכה מוערכים בדרך כלל יותר על ידי הצרכנים. היבט דינמי של שיטת תמחור זו הוא גמישות לשינוי ביחס למוצר, קטגוריה, זמן, מיקום וקמעונאים. עם גמישות מחירים של המוצרים השוליים של המוצר, קמעונאים יכולים להשתמש בשיטה זו עם אסטרטגיית התמחור שלהם כדי לתכנן אסטרטגיות רווח, הכנסות או אסטרטגיות למיצוי מירב רווחים.
תמחור המבוסס על מתחרים

עסקים שרוצים מחיר תחרותי יפקחו על מחירי המתחרים שלהם ויתאימו את המחירים בהתאם. אמזון היא מובילה בשוק הקמעונאי שמשנה מחירים לעיתים קרובות, היא מעודדת קמעונאים אחרים לשנות את המחירים שלהם כדי להישאר תחרותיים. תמחור דינמי מבוסס מתחרים יכול להגדיל את המכירות, ובמיוחד אם ינצלו את היתרון כאשר מוצרים אזלו אצל קמעונאים מתחרים.
תמחור קמעונאי מבוסס זמן

תעשיות רבות משנות את המחירים, בהתאם לשעות היממה, במיוחד קמעונאים מקוונים, הלקוחות בדרך כלל רוכשים בשעות העבודה בין 17:00 - 09:00. העלאת מחירים במהלך הבוקר ואחר הצהריים והורדת מחירים במהלך הערב הוא מנהג נפוץ בתמחור דינמי.
תמחור המבוסס על זמן השירות

תמחור המבוסס על זמן שרות כגון אספקת חשמל כולל, אך לא מוגבל ל:
תמחור של זמן שימוש (TOU), לפיו מחירי החשמל נקבעים לתקופת זמן מסוימת על בסיס מקדמה או תשלום עתידי, בדרך כלל לא משתנה לעיתים קרובות מאשר פעמיים בשנה. המחירים המשולמים עבור האנרגיה הנצרכת במהלך תקופות אלה נקבעו מראש, דבר המאפשר לצרכנים לשנות את השימוש שלהם ולנהל את עלויות האנרגיה שלהם על ידי העברת השימוש לתקופת עלות נמוכה יותר או להפחית את הצריכה הכוללת שלהם (בתגובה לביקוש)
תמחור שיא קריטי לפיו מחירי זמן השימוש הם בתוקף למעט ימי שיא מסוימים, כאשר המחירים עשויים לשקף את עלויות הייצור ו/או רכישת החשמל ברמה הסיטונאית.
תמחור בזמן אמת לפיו מחירי החשמל עשויים להשתנות לעיתים קרובות בכל שעה (במיוחד לעיתים קרובות יותר). אות המחיר מסופק למשתמש על בסיס מקדמה או תשלום עתידי, המשקף את עלות השירות של ייצור ו/או רכישת חשמל ברמה הסיטונאית.
הפחתת זיכויים בשיא העומס עבור צרכנים עם עומסים גדולים שלהם הסכמים שנקבעו מראש.
תמחור של שיעור המרות

שיעור המרות מודדים כמה גולשים באתר הופכים לקונים. כאשר שיעורי ההמרות של הצופים לקונים נמוכה, מפחיתים את המחיר כדי להגדיל את כמות הקונים שיטה זו סטנדרטית באסטרטגיית תמחור דינמי.
ראו גם

תמחור בטפטוף
הערות שוליים

↑  "Dynamic Pricing definition". WhatIs.com. Retrieved April 1, 2014.
↑  Arie Shpanya (2014)"Why Dynamic Pricing is a Must for eCommerce Retailers"
↑  Tucker Cummings (2013) "Everything You Need to Know about Dynamic Pricing". Hospitality Net. Retrieved April 1, 2014.
↑  Dr. Gabor Forgacs (2010) "Revenue Management: Dynamic Pricing". WhatIs.com. Retrieved April 1, 2014.
↑  Dale Furtwengler (2011) "The Perils of Dynamic Pricing Lessons Learned from the Airline Industry". Retail Customer Experience. Retrieved April 1, 2014.
↑  "Toll Schedule for State-Owned Toll Bridges". Bay Area Toll Authority. Retrieved April 1, 2014.
↑  Valentine, Angelica (2015-02-05). "Uber vs Sprig: 2 Different Flavors of Dynamic Pricing". VentureBeat. נבדק ב-2015-12-19. One of the longest standing complaints of users and journalists alike is [Uber's] use of dynamic pricing, or 'surge pricing.' Dynamic pricing often flies below the radar until something you want or need costs more than usual.
↑  Decker, Susan; Saitto, Serena (2014-12-19). "Uber Seeks to Patent Pricing Surges That Critics Call Gouging". Bloomberg L.P. נבדק ב-2015-12-19. Uber applied for a U.S. patent last year for 'dynamically adjusting prices for service' using mobile devices. The system measures supply (Uber drivers) and demand (passengers hailing rides with smartphones), and prices fares accordingly.
↑  Arie Shpanya (2013) "5 Trends To Anticipate In Dynamic Pricing". Retail Touch Points. Retrieved April 1, 2014.
↑  Anita Ramasastry FindLaw columnist Special to CNN.com (24 ביוני 2005). "CNN: Web sites change prices based on customers' habits". Edition.cnn.com. ארכיון מ-19 באוגוסט 2010. נבדק ב-29 באוגוסט 2010. {{cite news}}:  (עזרה)
↑  Michael Eisen (2011) "Amazon’s $23,698,655.93 book about flies". It is NOT Junk
↑  Paul Demery (2013) "Fighting for the Buy box on Amazon"
↑  Hidde Roeloffs Valk (2017) "Three dynamic pricing methods & how to implement them"
↑  http://business.time.com/2012/01/09/why-monday-is-e-retailers-favorite-day-of-the-week/
↑  Partially reworded from United States Energy Policy Act of 2005, sec. 1252. Smart metering
↑  Time of Use Energy Metering (TOU)
שיקום פסיכיאטרי

| --- | --- |
 שיוך:  שיקום 
 מזהים
 קוד MeSH:  H02.403.680.600.875 
 מזהה MeSH:  D000067250 
 מערכת השפה הרפואית המאוחדת:  C0204512 
 
שיקום פסיכיאטרי, הידוע גם כשיקום פסיכו-סוציאלי, הוא שיקום העוסק במתן עזרה לאנשים המתמודדים עם מוגבלויות הנובעות מהפרעה נפשית, במטרה לאפשר תפקוד רציף בחייהם ורווחה נפשית, למרות המוגבלויות.
עבודת השיקום

| --- | --- |
 :  ראו גם – פסיכולוגיה, עבודה סוציאלית, ריפוי בעיסוק, טיפול באמנות, כישורי חיים, טיפול קבוצתי, הדרכה הורית
אנשים עם מוגבלות פסיכיאטרית נתקלים בקשיים רבים במהלך השתלבותם בקהילה, כגון קשיים בהבנה או התמודדות עם סיטואציות בין אישיות (פירוש לא נכון של סימנים חברתיים, חוסר ידיעה כיצד להגיב), דעות קדומות או בריונות מצד אחרים, בעיות של התמודדות עם לחץ (הכולל עבורם טרדות יומיות כגון נסיעות או קניות), ליקויים קוגניטיביים (הנגרמים לעיתים בשל ההפרעה הנפשית), גיוס כוחות התמודדות ומוטיבציה.
במטרה להתמודד עם קשיים אלו, מופעלת עבודת השיקום, הנעשית על ידי אנשי מקצוע העוסקים בתחום הפסיכיאטריה, פסיכולוגיה, עבודה סוציאלית, ריפוי בעיסוק ומומחים אחרים בתחום בריאות הנפש. העבודה נועדה להשפיע על שינויים בסביבת האדם, לשפר את יכולת האדם להתמודד עם סביבתו ולהקל על תסמינים או מצוקה אישית. שירותים אלו בדרך כלל משלבים טיפול תרופתי, חיים עצמאיים ואימון של מיומנויות חברתיות, תמיכה פסיכולוגית למשוקמים ובני משפחותיהם, דיור, שיקום מקצועי, תמיכה סוציאלית, העצמת רשת הקשרים החברתיים והתעסוקתיים וגישה לפעילויות פנאי. השירותים השיקומיים הללו מאפשרים לשלב את נפגעי הנפש ובני משפחותיהם בקהילה.
ביסוס תאורטי

| --- | --- |
 :  ראו גם – טיפול, טיפול פסיכיאטרי, תרופות
בעבר הבחינו בין שיקום פסיכיאטרי, אשר היה מזוהה עם המודל הרפואי, ובין שיקום פסיכו-סוציאלי, אשר היה מבוסס על מודל השיקום החברתי; השיקום החברתי היה מבוסס על מערכת שירותים הנפרדת ממערכת הטיפול הנפשי, הן מבחינה פיזית והן מבחינה פילוסופית.
ההבחנה נזנחה, שכן לא ניתן להפריד בין טיפול פסיכיאטרי המתייחס לפן התרופתי והנפשי לבין השיקום הפסיכו-סוציאלי המתייחס לבניית תוכניות לתעסוקה, דיור ואספקטים אחרים של תפקודיים קהילתיים. נוצרה הבנה ששני סוגי השיקום לכאורה לא יכולים לפעול כל אחד כגישה בלעדית, והם צריכים להיות חלק ממערך טיפולי הכולל טיפול תרופתי, נפשי, משפחתי, חברתי וכדומה.
למרות שהספרות העכשווית בארצות הברית משתמשת בשמות "שיקום פסיכו-סוציאלי" ו"שיקום פסיכיאטרי" בצורה חליפית, בסביבות 2005 הארגון המקצועי IAPSRS (האגודה העולמית לשירותי שיקום פסיכו-סוציאליים) שינה את שמו ל-USPRA (האגודה האמריקאית לשיקום פסיכיאטרי).
ביסוס תאורטי > עקרונות מנחים לשיקום

קיימים מספר עקרונות מנחים המשמשים בסיס משותף למודלים וגישות של השיקום הפסיכיאטרי בתחום בריאות הנפש:
התמקדות בכוחותיו ויכולותיו של האדם ולא בחולשותיו – הגישה השיקומית מתייחסת למיומנויות קיימות או ניתנות לשיפור, הרלוונטיות והנחוצות לתפקודו של האדם בהתאם לשאיפותיו ומטרותיו.
שותפות המטופל בכל שלבי ההתערבות – לאדם יש זכות להגדרה עצמית, ולכן הכרחי שיהיה מעורב בכל שלבי הטיפול.
הסביבה כמוקד ההתערבות – הגישה השיקומית אינה מתמקדת רק בממד התוך-אישי, אלא מארגנת ובונה סביבה ייחודית לאנשים, וכך הופכת למערך תמיכתי ומעודד שינוי.
המטפל השיקומי כדמות מציאותית ואנושית – ההיבט האנושי של הצוות הוא מרכיב חשוב ביותר בתהליך השיקום; אין אפשרות לפעול בגישה של "הם ואנחנו", נוצרת סיטואציה אנושית משותפת המחייבת מעורבות רבה וגלויה.
התלות הכרחית להשגת עצמאות – לא ניתן לבסס תהליך שיקומי כשהצרכים הבסיסיים אינם מסופקים כראוי, כשהמשתקם אינו חש ביטחון ויחס של אהבה ושייכות, וכשבצד הדרישות לעצמאות ולאוטונומיה לא עומדות לרשותו מסגרות להנאות ולבילוי.
גישה דיפרנציאלית – תהליכי שיקום צריכים להתבסס על מאפיינים ייחודיים של נפגעי הנפש ומשפחותיהם ולא על קטגוריות והכללות ידועות מראש.
נורמליזציה – מטרת השיקום היא לאפשר למטופל להשתלב בקהילה ולנהל חיים עצמאיים תוך התערבות מזערית של המטפלים. בתהליך השיקומי מוענק הטיפול בסביבה הטבעית של המטופל ובמציאות הקרובה ביותר למציאות שיפגוש בקהילה.
התמקדות בעבודה או בתעסוקה.
המודל השיקומי הוא יותר חברתי מרפואי – המחלה והליקויים אינם המוקד, אלא האדם בכל ממדיו.
תקווה – אדם פגוע בנפשו חשוף מרבית הזמן למסגרות המשדרות פסימיות ומנציחות כישלונות שחווה בחייו; כדי להימנע מ"דריכה במקום", יש להעביר למטופל תחושה של אופטימיות ואמונה בעתיד.
ביסוס תאורטי > שירותים

שירותי שיקום פסיכיאטרי כוללים לרוב מציאת מקום עבודה, תמיכה תעסוקתית או השכלה, חברות סוציאליות, טיפול קהילתי אסרטיבי (ACT), מתן שירותי סיוע שיטתיים לקבוצות אוכלוסייה מוגדרות, ניהול תרופתי,ליווי מקצועי במסגרות דיור, נושאים משפחתיים, מיומנויות התמודדות, פעילויות של חיי היומיום וסוציאליזציה.
שיקום פסיכו-סוציאלי (PsR) מתואר כמכיל שמונה אזורים של עבודה: פסיכיאטרי (ניהול סימפטומים), חברתי (יחסים, משפחה, גבולות, קהילות ואינטגרציה קהילתית), מקצועי וחינוכי (מיומנויות התמודדות ומוטיבציה), מיומנות מחייה בסיסיות (היגיינה, ארוחות, בטיחות, תכנון, מטלות), כלכלה (תקציב), קהילה וחוק (משאבים), בריאות או רפואה (שמירה עקבית על הבריאות, ודיור (סביבה מוגנת).
שיקום פסיכיאטרי בישראל

| --- | --- |
 :  ראו גם – טיפול, שיקום (רפואה), חוסה
| --- | --- |
 :  ראו גם – המודל האפירמטיבי, יכולתנות
מגמת האל-מיסוד יצרה שינויים גם בתחום השיקום הפסיכיאטרי בישראל, וכובד המשקל עבר מטיפול בבתי חולים פסיכיאטריים לטיפול בקהילה. המגמה הובילה לכך שמספר המיטות בבתי חולים פסיכיאטריים ירד באופן משמעותי, ועומדת כיום על כ-3,150, לעומת יותר מ-7,000 מיטות בתחילת העשור הקודם.[דרוש מקור] כתוצאה מכך, הוקמה תשתית קהילתית גדולה ומגוונת בתחומי הדיור, תעסוקה, פנאי, תמיכה וליווי תוך קידום המחקר, הפרקטיקה והחקיקה בתחום השיקום הקהילתי של נפגעי הנפש.
ב-1978 הוקמה בישראל "עמותת אנוש" לעזרה בשיקום חולי נפש בקהילה ותמיכה במשפחותיהם. יחד עם אנוש קמו ארגונים (חלקם עמותות וחלקם חברות בע"מ) שהחלו לספק שירותי שיקום בתחומים שונים באזורים שונים בישראל.
שיקום פסיכיאטרי בישראל > חוק שיקום נכי הנפש בקהילה

| --- | --- |
 :  ראו גם – דמי ביטוח לאומי וביטוח בריאות
תחום השיקום הפסיכיאטרי בישראל החל לצבור תאוצה עם היכנסו של חוק שיקום נכי הנפש בקהילה לתוקפו, ביולי 2000. מטרת החוק היא לשקוד על שיקומם ושילובם בקהילה של נכי הנפש, על מנת לאפשר להם להשיג דרגה מרבית של עצמאות תפקודית ואיכות חיים, תוך שמירה על כבודם ברוח חוק יסוד: כבוד האדם וחירותו. החוק הוא נקודת מפנה בתפיסת תפקיד השיקום במערך בריאות הנפש. עד לחקיקתו, עסקו שירותי השיקום בעיקר בניסיון לבנות חלופה לאשפוז. החוק הרחיב את מטרת העל של השיקום בבריאות הנפש והציג את היעד העיקרי להגיע לשילובו האופטימלי של כל אדם עם מגבלות פסיכיאטריות בקהילה. כמו כן, החוק קובע את זכות האדם לשיקום כחובה של המדינה.
חוק זה ציין נקודת מפנה ביחסה של החברה הישראלית למתמודדים עם הפרעה נפשית, ושיקף את המגמה המודרנית והערכית שלפיה מקומם של המתמודדים בקהילה ולא בבתי חולים פסיכיאטריים, המרוחקים מהעין ומהלב. חוק השיקום הכיר בכך, כי אין די בקביעת הזכות לשילוב בקהילה. כדי שהמתמודדים יוכלו לחיות באופן שוויוני ואמיתי כחלק מן הקהילה, על המדינה לספק להם את הכלים לשילוב אופטימלי בה. מכוח חוק השיקום נקבע כי כל אדם בעל נכות על רקע פסיכיאטרי (40% נכות ויותר) יהיה זכאי לסל השיקום הכולל שירותים בתחום הדיור, תעסוקה, השלמת השכלה, מועדונים חברתיים, חונכות, טיפולי שיניים, תמיכה למשפחות ועוד.
בנוסף לחוק זה, תחום השיקום הפסיכיאטרי – בד בבד עם גישות המעודדות החלמה, שילוב חברתי וצמצום הסטיגמה והאפליה כלפי המתמודדים – גדלו והתחזקו. ארגונים לסינגור עצמי, עמותות של משפחות וארגונים לשמירת זכויות האדם של המתמודדים שוקדים על קידום מעמדם של המתמודדים בחברה תוך הגדלת הזדמנויות ואיכות חייהם. באקדמיה גדל מספר המחקרים, הקורסים וחוגים בתחום (למשל הקמתו של החוג לבריאות נפש קהילתית באוניברסיטת חיפה ומגמות לפסיכולוגיה שיקומית במספר מוסדות אקדמיים ברחבי ישראל), אשר הדגישו את התקווה והסיכויים הרבים להחלמה ממחלות פסיכיאטריות קשות.
שיקום פסיכיאטרי בישראל > שירותי שיקום פסיכיאטרי בישראל

| --- | --- |
 :  ראו גם – נכות בישראל, מסגרות לטיפול ושיקום לנכים, חונכות שיקומית, אגף השיקום במשרד הביטחון
הזכאים לשירותים המוענקים על פי חוק שיקום נכי נפש בקהילה, הם אנשים שמלאו להם 18 שנה לפחות, המתמודדים עם מוגבלות פסיכיאטרית, שהופנו על ידי פסיכיאטר לוועדת שיקום אזורית, וזו אישרה את זכאותם.
ועדת השיקום האזורית רשאית לאשר סיוע שיקומי לנפגע הנפש בתחום או במספר תחומים שלהלן:
דיור - קיימות מספר אפשרויות סיוע בתחום הדיור, בהתאם לצורכי המשתקם, הכוללים הוסטלים, הוסטלים מתוגברים, דיור מוגן, וסיוע בשכר דירה. המונח "דיור מוגן" משמעו דיור עצמאי של המשתקם, בליווי אינטנסיבי קבוע של מדריך ושל עובד סוציאלי, המבקרים ומלווים אותו בתדירות קבועה. קיימות שבע רמות: מביקור בית אחד בשבוע, ביקורים יומיומיים, ועד לרמה בה פועל במקום צוות במשך 24 שעות ביממה, הנותן את השירותים בהתאם למצבו של הדייר וצרכיו. לפני הפנייה לוועדת השיקום האזורית בבקשה לשיקום בתחום מסגרות הדיור המוגנות, יש לפנות לקבלת תעודת זכאות לסיוע בדיור של משרד השיכון.
תעסוקה דרך סל שיקום - תעסוקה לנפגעי נפש בקהילה כוללת אבחון תעסוקתי, שאחריו ניתנים שירותי התעסוקה בשלוש רמות:
מועדון תעסוקתי, לאנשים שטרם רכשו יכולות והרגלים תעסוקתיים. המועדון מספק מסגרת מוגנת ותומכת לרכישת מיומנויות בתעסוקה.
מפעל מוגן, בו עוברים המשתקמים הסתגלות דומה למפעל נורמטיבי, או תעסוקה המאפשרת הזדמנות תעסוקתית תומכת.
תעסוקה נתמכת, בה משולבים המשתקמים במקומות עבודה בקהילה, תוך ליווי, הדרכה וקשר שוטף של הצוות המלווה עם המעסיק.
שיקום מקצועי דרך ביטוח לאומי - אדם שמוכרים לו מעל 20 אחוזי נכות נפשית דרך הביטוח הלאומי, זכאי לקבל מימון לתוכנית שיקום מקצועי האמורה להקנות לו מקצוע לתעסוקה. ישנן מסגרות מוגנות בהן מתקיימת ההכשרה מטעם הביטוח הלאומי, כגון מרכזי שיקום, אך אין הכרח שהמסגרת בה מתבצעת ההכשרה או הקורס תהיה מסגרת שיקומית. את הבקשה יש להגיש לרכז השיקום בסניף הביטוח הלאומי, וניתן להיעזר לצורך כך בעובד סוציאלי מלווה או במתאם הטיפול.
תיאום טיפול ושירותי מידע - במסגרת סל השיקום עומד לרשות המשתקם איש מקצוע, בדרך כלל עובד סוציאלי, לצורך תיאום הטיפול. זהו קשר מקצועי, המסייע לאדם המתמודד לבחון את צרכיו ולהתאים את החליפה השיקומית המתאימה לו. זאת תוך בירור מעמיק של רצונותיו ושאיפותיו מחד, הבנת הצרכים הייחודיים לו, מאידך, ופרישת מגוון האפשרויות והזכויות הקיימות עבורו.
במקרים מסוימים זכאי המשתקם לחונך אישי לתקופת זמן כפי שיקבע מתאם הטיפול.
טיפולי שיניים - המחוקק אישר, במסגרת סל השיקום לנפגעי נפש בקהילה, הפנייה לטיפולי שיניים וסיוע במימונם. הגשת הבקשה מתבצעת דרך העובד הסוציאלי המלווה, לאחר חוות דעת של רופא שיניים, במידה שוועדת השיקום האזורית אישרה את הטיפול.
השכלה נתמכת - רבים מהמתמודדים עם מחלה נפשית, בין אם בשל ההתמודדות הישירה עם המחלה והשפעתה, ובין אם בשל שינוי מסלול החיים שלא איפשר לחזור למסגרות ההשכלה בחברה, הפסיקו לימודים וחל עיכוב בהתפתחותם האישית והמקצועית. לכן, במסגרת סל השיקום לנפגעי הנפש בקהילה, קיים שירות המסייע לתלמידים להשתלב בתוכניות בתנאי למידה ייחודיים, במסגרת "השכלה נתמכת", בה יכול המשתקם להצטרף למסגרות חינוך בקהילה (בית ספר תיכון, בי"ס לחינוך מבוגרים, וכו') תוך ליווי מקצועי.
שיקום פסיכיאטרי בישראל > אתגרי השיקום הפסיכיאטרי בישראל

מרבית המודלים השיקומיים בעולם מצדדים בהפרדה בין שירותי הטיפול לשרותי השיקום עם תיאום ביניהם. כך יכול כל גוף להתמקד במשימותיו הייחודיות. בישראל מרבית שרותי השיקום הפסיכיאטריים פועלים בתוך המערכות הטיפוליות, אין הפרדה ברורה בין הפונקציות השונות ולעיתים קיים טשטוש ביניהן. מרבית אנשי המקצוע העוסקים בשיקום קיבלו את הכשרתם הבסיסית במגמות ובשיטות טיפוליות כלליות (עבודה סוציאלית, פסיכולוגיה קלינית, ריפוי בעיסוק, סיעוד, רפואה פסיכיאטרית, טיפול באמנויות ועוד), ולא רכשו מיומנויות טיפול ייחודיות לשיקום.
אנשי המקצוע רבים המגיעים לעבוד בשיקום פסיכיאטרי בישראל משתמשים בעבודתם במיומנויות שרכשו בעת הכשרתם המקורית במקצוע טיפולי (הכשרה טיפולית של בוגר/ת תואר ראשון היא בסיסית ביותר). כדי לשפר את המיומנות המקצועית של עובדים מקצועיים וסמך מקצועיים חדשים בשיקום הפסיכיאטרי בישראל מקיים בית הספר הארצי לשיקום שילוב והחלמה בבריאות הנפש קורסים ייעודיים לעובדים ועובדות חדשים (מתאמי טיפול, מדריכים וכדומה). בנוסף מקיים בית הספר (הפועל בקמפוס הקריה האקדמית אונו) קורסי הכשרה במגוון רחב של התערבויות מקדמות החלמה כגון ניהול מחלה והחלמה, קורס קש"ת, הגישה הקוגניטיבית דינאמית, מוכנות לשיקום, התערבות להפחתת סטיגמה (NECT) התערבות לשיפור מיומנויות חברתיות (SCIT), סינגור ועוד.
שיקום פסיכיאטרי בישראל > אתגרי השיקום הפסיכיאטרי בישראל > לימודים אקדמיים

| --- | --- |
 :  ראו גם – שיקום מקצועי בבריאות הנפש
אפשרויות הלימודים האקדמיים הרלוונטיות לעיסוק בשיקום פסיכיאטרי בישראל כיום הן:
לימודי תואר שני בחוג לבריאות נפש קהילתית באוניברסיטית חיפה: לימודים אלה אמנם עוסקים בסוגיות הקשורות לבריאות הנפש בקהילה, אך הם במהותם לימודים תאורטיים.
לימודי תואר שני בעבודה סוציאלית באוניברסיטת תל אביב או באוניברסיטת חיפה (יש מסלולים העוסקים ספציפית בטראומה נפשית).
לימודי תואר שני בהתמחות בבריאות הנפש באוניברסיטה העברית בירושלים.
ההערכה היא כי בישראל חיים יותר משמונים אלף אנשים הסובלים ממחלות פסיכיאטריות חמורות הזקוקים לשירותי שיקום שונים כדי לקדם את השתלבותם בקהילה. רק חמישה אחוז מהם נמצאים באשפוז והשאר חיים בקהילה בצורות שונות[דרושה הבהרה], רובם נמצאים במסגרת משפחתם (ולא תמיד מתוך בחירה), דבר היוצר עומס רב על המשפחות. לכן האתגר של החוק הוא להרחיב את טווח הפעילות המקצועית-שיקומית לאוכלוסיות הנמצאות בקהילה ולרוב חיה שנים רבות בהדרה חברתית. בשירות הציבורי יש שני משרדים המטפלים בתוכניות השיקום, משרד הבריאות והמוסד לביטוח לאומי.
ראו גם

מודל הכוחות בשיקום הפסיכיאטרי
פסיכולוגיה שיקומית
שיקום מקצועי בבריאות הנפש
ניהול מחלה והחלמה
מודל ההחלמה
אל-מיסוד
המודל הקליני לניהול מקרה
המאבק להשוואת קצבת הנכות לשכר המינימום